**Министерство на регионалното развитие и благоустройството**

**М О Т И В И**

**към проект на Наредба за изменение и допълнение на Наредба № РД-02-20-2 от 2017 г. за планиране и проектиране на комуникационно-транспортната система на урбанизираните територии** (обн., ДВ, бр. 7 от 2018 г.; попр., бр. 15 от 2018 г.; изм. и доп., бр. 98 от 2018 г.)

1. **Причини, които налагат приемането на нормативния акт**

Проектът на Наредба за изменение и допълнение на Наредба № РД-02-20-2 от 2017 г. за планиране и проектиране на комуникационно-транспортната система на урбанизираните територии (НИД на Наредба № РД-02-20-2 от 2017 г.) е разработен от работна група, създадена със Заповед № РД-02-14-512 от 03.06.2019 г. на министъра на регионалното развитие и благоустройството (РРБ), изменена със Заповед № РД-02-14-1173 от 8.12.2020 г., на основание чл. 75, ал. 4 от Закона за устройство на територията (ЗУТ).

Причините, които налагат приемането на наредбата произтичат от:

* липсата на нормативни правила и изисквания за проектиране на гаражи и места за паркиране в УПИ, уреждащи паркирането и гарирането в имоти;
* различия в административната практика при съгласуване и одобряване на инвестиционните проекти, съгласно чл. 43, ал. 2 от ЗУТ;
* необходимостта от синхронизиране на разпоредби с изискванията на Закона за движението по пътищата (ЗДвП);
* липсата на нормативи за определяне на минимални вътрешни размери на гаражи за едно моторно превозно средство (МПС), в т. ч. минимални светли височини за гаражите и паркинг-гаражите с оглед нормалната им експлоатация и необходимостта от разполагане на съответните инсталации и съоръжения;
* въвеждане на изисквания на Директива (ЕС) 2018/844 от 30 май 2018 година за изменение на Директива 2010/31/ЕС относно енергийните характеристики на сградите и Директива 2012/27/ЕС относно енергийната ефективност. Изменят се и се допълват изисквания, свързани с проектиране на зарядни точки за електрически превозни средства (ЕПС). Въведена е норма за проектиране на тръбопроводна инфраструктура, а именно тръби за електрически кабели, която осигурява възможност за инсталиране (оборудване) на по-късен етап на зарядни точки за ЕПС в жилищни сгради, обществено обслужващи сгради и сгради със смесено предназначение, при посочени конкретни критерии.
* въвеждат се нови технически изисквания за: зарядни точки за ЕПС от категория L и електрозарядни станции (зарядни точки) за електрически автобуси (електробуси) въз основа на разпоредбите на Делегиран Регламент (ЕС) 2021/1444 от 17 юни 2021 година за допълнение на Директива (ЕС) 2014/94 по отношение на стандартите за зарядни точки за електрически автобуси и Делегиран Регламент (ЕС) 2019/1745 от 13 август 2019 година за допълнение и изменение на Директива (ЕС) 2014/94 по отношение на зарядни точки за МПС от категория L. Изменят се изискванията за технически спецификации за зарядни точки за ЕПС.

В изготвения проект на нормативен акт са разписани изисквания за определяне и за оразмеряване на необходимия брой паркоместа в урегулираните поземлени имоти (УПИ) за гариране и паркиране на МПС, съгласно чл. 43, ал. 1 от ЗУТ.

Посочени са условията за изграждане на външни и вътрешни **автоматизирани паркинг системи** (АПС) и тяхното разполагане:

1. върху свободната дворна площ в УПИ – наземни и подземни (луфтшахти);
2. в сгради.

С оглед развитие на електрическата инфраструктура и ползването на ЕПС в проекта на наредба се предвиждат зарядни точки, в т.ч. за превозни средства от категория L съгласно чл. 149, ал. 1, т. 1 от ЗДвП и за електробусите.

Наредбата влиза в сила от 1 юни 2022 г. с оглед прилагане на разпоредбите на Директива (ЕС) 2018/844 от 30 май 2018 година за изменение на Директива 2010/31/ЕС относно енергийните характеристики на сградите и Директива 2012/27/ЕС относно енергийната ефективност.

Параграф 16 от проекта на Наредба влиза в сила от 26 септември 2023 г. съгласно чл. 2 от Делегиран Регламент (ЕС) 2021/1444 от 17 юни 2021 година за допълнение на Директива (ЕС) 2014/94 по отношение на стандартите за зарядни точки за електрически автобуси.

Проектът на Наредба ще бъде подложен на процедурата по нотификация, установена с Директива (ЕС) 2015/1535, която представлява инструмент за информация, превенция и диалог в областта на техническите регламенти относно продуктите и услугите на информационното общество. Срокът за публикуване на проекта е 3 месеца.

1. **Цели, които се поставят с приемането на нормативния акт.**

Основна цел на проекта на наредбата е да създаде нормативни условия за определяне и за оразмеряване на необходимия брой паркоместа в УПИ, за определяне на минималните размери на гаражи и места за паркиране на едно МПС, за проектиране на нови видове съоръжения, предназначени за паркиране във вертикално отношение (автоматизирани паркинг системи), както и за определяне на изисквания в изпълнение на Директива (ЕС) 2018/844 и Директива (ЕС) 2014/94.

1. **Финансови и други средства, необходими за прилагането на нормативния акт.**

За приемането на НИД на Наредба № РД-02-20-2 от 2017 г. за планиране и проектиране на комуникационно-транспортната система на урбанизираните територии не са необходими финансови и други средства. Издаването на наредбата не предполага въздействие върху държавния бюджет.

1. **Очаквани резултати от прилагането на нормативния акт.**

С приемането на проекта на НИД на Наредба № РД-02-20-2 от 2017 г. за планиране и проектиране на комуникационно-транспортната система на урбанизираните територии се очакват следните резултати:

* 1. подпомагане на проектанти, консултанти, строители и възложители с технически правила и норми за оразмеряване на необходимия брой гаражи и места за паркиране в УПИ за нови и съществуващи сгради;
  2. уеднаквяване на административната практика при одобряване и съгласуване на инвестиционни проекти съгласно чл. 43, ал. 2 от ЗУТ;
  3. регулиране възстановяването на премахнати АПС, след въвеждане в експлоатация на строежите по реда на чл. 195 и чл. 196 от ЗУТ;
  4. гарантирано развитие на електромобилността на национално ниво във връзка с осигурени условия за изграждане на зарядни точки за ЕПС за жилищни сгради, обществено обслужващи сгради и сгради със смесено предназначение;
  5. гарантирано развитие на електромобилността на национално ниво във връзка с осигурени условия за изграждане на зарядни точки за ЕПС от категория L и електробуси.

1. **Анализ за съответствие с правото на Европейския съюз.**

С проекта на НИД на Наредба № РД-02-20-2 от 2017 г. за планиране и проектиране на комуникационно-транспортната система на урбанизираните територии се въвеждат в националното законодателство изискванията на Директива (ЕС) 2018/844 и Директива (ЕС) 2014/94.

Предложеният проект на нормативен акт е публикуван на интернет страницата на Министерството на регионалното развитие и благоустройството и на Портала за обществени консултации, съгласно разпоредбата на чл. 26 от Закона за нормативните актове. Срокът за обществено обсъждане на проекта на наредба след неговото публикуване е 30 дни.